Stiftelsen Kvinneuniversitetet i Norden ble formelt stiftet 11. januar 2011 i lokalene til Avdeling for kvinnerett, barnerett, likestillings- og diskrimineringsrett (KVIBALD) ved Det juridiske fakultet, UiO. Stiftelsen har tillatelse fra Kunnskapsdepartementet til å bruke betegnelsen universitet i navnet. Stiftelsen «viderefører arbeidet etter det tidligere norske kvinneuniversitetets vedtekter og har som målsetting å 'etablere læresteder som bygger på hevdvundne feministiske verdier og feministisk pedagogikk'.» 15. oktober samme år ble kvinneuniversitetets råd etablert under et seminar på Rosenlund på Løten, de gamle lokalene til det første kvinneuniversitetet; rådet har representanter fra Danmark, Finland, Island, Litauen, Norge og Sverige, og ledes av dr. philos. Dagrunn Grønbech. 29. oktober samme år ble organisasjonen etablert i Sverige under et seminar i samarbeid med Arbetarnas bildningsförbund. Tidligere Europaparlamentariker for Socialdemokraterna Maj Britt Theorin ble valgt til leder av fagutviklingsgruppen «Vold mot kvinner».